Bulls se ‘Sending Swansea’ ’n suksesCornal Hendricks druk een van sy drie drieë teen die Ospreys. Foto: Twitter via Blue Bulls. Die Bulls het gedoen wat van hulle gevra is: Hulle het die Ospreys op die Swansea-stadion geklop en sommer ses drieë in die proses gedruk om die kragmeting met 38 – 31 te beklink. Cornal Hendricks was die Pretorianers se groot held en hy het ’n driekuns van drieë in die wedstryd gedruk. “Cornal was briljant; hy het baie goed gespeel en ek is trots op hom,” het ’n tevrede Jake White na afloop van die wedstryd gesê. Danksy hul goeie oorwinning het die Bulls (weliswaar tydelik) na die derde plek op die Verenigde Rugbykampioenskap-punteleer opgeskuif. Tog sal spanne soos die Stormers en Munster ook moet saamspeel voordat die droom van ’n tuiskwarteindstryd op Loftus Versfeld ’n werklikheid kan word. Die Bulls se uitgeslape direkteur van rugby is egter ook ’n realis – hy weet dat sy span ewe goed weg van die huis as op Fort Loftus sal moet speel. “Ek het vir die spelers gesê ons gaan in elk geval een of ander tyd weg van die huis moet speel – maak nie saak of dit ’n kwarteindstryd, halfeindstryd of eindstryd is nie – omdat ons nie eerste of tweede op die punteleer sal eindig nie.” Die Bulls was gisteraand uitstekend op die aanval en benewens Hendricks se heldedade het Madosh Tambwe, Chris Smith en Canan Moodie ook vir drieë gesorg. Dit was die Pretorianers se derde oorwinning in Europa. Bulls: Drieë: Cornal Hendriks (3), Madosh Tambwe, Chris Smith en Canan Moodie. Doelskoppe: Smith (4). Ospreys: Drieë: Luke Morgan (2), Sam Parry en Jac Morgan. Doelskoppe: Gareth Anscombe (4). Strafskop: Anscombe. .@BlueBullsRugby on the rampage ????#URC | #URCShowdown | #OSPvBUL pic.twitter.com/XF6zTck2gq — United Rugby Championship (URC) (@URCOfficial) May 20, 2022